Suchinthana/ta-wikipedia huggingface dataset:
பறக்கும் வல்லுனர்

பறக்கும் வல்லுனர் அல்லது போர் விமான வல்லுனர் என்பது வான் போரில் சில எதிரி விமானங்களைச் சுட்டு வீழ்த்திய இராணுவ விமான ஓட்டியைக் குறிக்கும். "வல்லுனர்" என்ற உத்தியோகபூர்வ தகைமை கிடைக்க சரியான சில ஆகாய வெற்றிகள் தேவையாகும். போர் விமான ஓட்டிகளிடையே சில வல்லுனர்கள் ஆகாய-ஆகாய வெற்றிகளுக்குப் பாத்திரமானவர்கள்.

வெளி இணைப்புகள்
Air Aces Homepage  (A.Magnus)
Air Aces Website  (Jan Šafařík) 
Air Combat Information Group Website 
All aces of Korean air war

போர் வானூர்திகள்
நக்கீரன் (இதழ்)

நக்கீரன்  சென்னையில் இருந்து வெளியாகும்  தமிழ்  இதழாகும். இதனுடைய முதல் பதிப்பு 1988-ம் ஆண்டு ஏப்ரல் 20-ம் நாள் வெளியானது. நக்கீரன் கோபால் என்றழைக்கப்படும் ஆர். கோபால் இந்த இதழைத் தொடங்கினார்.

இவ்விதழின் பெயர் கே. சுப்பு என்பவரிடம் இருந்து கோபாலால் வாங்கப்பட்டது. 1989-ம் ஆண்டு தேர்தல் கணிப்பினால் புகழ்பெறத்துவங்கியது. அதன்பிறகு சந்தனமரக் கடத்தல் வீரப்பன் உடன் நடந்த உரையாடல்கள், நேர்காணல்கள் காரணமாக இவ்விதழ் பிரபலமானது.

மேற்கோள்கள் 

செய்தித் தமிழ் இதழ்கள்‎
சென்னையில் ஊடகங்கள்
தமிழ் இதழ்கள்
உயிரணு வேற்றுமைப்பாடு

உயிரணு வேற்றுமைப்பாடு அல்லது கல வேற்றுமைப்பாடு (Cell differentiation) என்பது எளிய உயிரணுக்களில் இருந்து, தனித்துவமான உயிரணுக்கள் உருவாதல் ஆகும். பல்கல உயிரினங்களில், கருவணுவில் இருந்து உயிரணுப்பிரிவு மூலம் உருவாகும் பல கலங்களும் பின்னர் அவற்றின் அமைப்பு, தொழிலுக்கேற்ப பல தடவைகள் சிறப்பாக்கத்தின் மூலம் தனித்துவமான உயிரணுக்களை உருவாக்கிக் கொள்ளும்.

பலகல உயிரினங்களின் வேறுபட்ட இழையங்களில் காணப்படும் உயிரணுக்களுக்கிடையிலான அமைப்பு வேறுபாடும், அவற்றின் தொழில் வேறுபாடும் இத்தகைய உயிரணு வேற்றுமைப்பாட்டினாலேயே ஏற்படும். உயிரினங்களின் முதிர்நிலையிலும் கூட இந்த உயிரணு வேற்றுமைப்பாடு நிகழும். குருத்தணுக்களில் நிகழும் உயிரணு வேற்றுமைப்பாட்டினால், வெவ்வேறு இழையங்களில் உள்ள இறந்த உயிரணுக்களை ஈடு செய்யவும், பாதிக்கப்பட்ட உயிரணுக்களைச் சீர்செய்யவும் முடிகின்றது.

இந்த உயிரணு வேற்றுமைப்பாடானது மிகவும் உயர் நிலையில் கட்டுப்படுத்தப்படும் மரபணு வெளிப்பாடு மாற்றங்களினால் ஏற்படும். மரபணுக்களின் வெளிப்பாடு, குறிப்பிட்ட உயிரணு உடலில் அமைந்திருக்கும் இடத்திற்கேற்ப, தேவைக்கேற்ப வேறுபடும். ஒரு சில விதிவிலக்கான நிலமைகள் தவிர்த்து, உயிரணு வேற்றுமைப்பாடானது, மரபணு வரிசையில் எந்த மாற்றத்தையும் ஏற்படுத்துவதில்லை. எனவே ஒரே மாதிரியான மரபணுத்தொகையைக் கொண்டிருக்கும் உயிரணுக்கள் வெவ்வேறு உடலியல் தொழிற்பாடுகளைக் கொண்டிருக்கின்றது. உயிரணு வேற்றுமைப்பாட்டினால் உயிரணுக்களின் அளவு, அமைப்பு, மென்சவ்வு அழுத்தம், வளர்சிதைமாற்ற செயற்பாடுகளில் பெரிய வேறுபாடுகள் காணப்படும்.

முளையத்தில் இருக்கும் குருத்தணுக்கள் எவ்வகையான உயிரணுக்களாகவும் வேற்றுமைப்படக் கூடிய இயல்பைக் கொண்டிருக்கும்.

மேற்கோள்கள்

உயிரணுவியல்
ஆங்கில இலக்கண நூலாதாரம்

ஆங்கில இலக்கண நூலாதாரம்  என்பது 1835 ஆம் ஆண்டு பெர்னார்டு சுமித் (Bernhardt Schmidt) என்ற யேர்மனிய சமயப்பரப்பாளரால் ஆங்கில இலக்கணம் பற்றி எழுதப்பட்ட ஒரு தமிழ் நூல் ஆகும்.  208 பக்கங்களுடன் சென்னையில் வெளியிடப்பட்டது.  இந்த நூல், தமிழர்கள் ஆங்கிலம் கற்க உதவும் வண்ணம் இந்த நூல் எழுதப்பட்டுள்ளது.

மேற்கோள்கள் 

1835 தமிழ் நூல்கள்
உருக்கு அமைச்சகம் (இந்தியா)

உருக்கு அமைச்சகம் (Ministry of Steel), இந்திய அரசின் அமைச்சகங்களில்  ஒன்றாகும். இந்தியாவின் உருக்கு மற்றும் இரும்பு உற்பத்தி, விநியோகம், விலை நிர்ணயம் ஆகியவற்றை நிர்வகிக்கும் இந்திய அமைச்சகங்களுள் ஒன்றாகும். இதன் மூத்த அமைச்சர் ஜோதிர் ஆதித்யா மாதவராவ் சிந்தியா  மற்றும் இணை அமைச்சர்களாக இராமச்சந்திர பிரசாத் சிங் மற்றும் பக்கன் சிங் குலாஸ்தே  உள்ளனர். இவர்களுடன் அரசுச் செயலாளர், கூடுதல் செயலாளர், நிதி ஆலோசகர், 4 கூட்டுச்செயலாளர்கள் மற்றும் தலைமை கணக்காளரும் இவ்வமைச்சகத்தின் முக்கிய அங்கத்தவர்களாவார்கள்.

துணை அமைப்புகள்
அமைச்சகத்தின் ஆய்வுகளுக்கும், தகவல்களுக்கும், தொழிற்நுட்பத்திற்கும் மூன்று உதவி துணை அமைப்புகள் உள்ளன.
 கூட்டு ஆலை அணையம்
 இரண்டாம்நிலை உருக்கு தேசிய தொழிற்நுட்பக் கழகம்
 பிஜூ பட்நாயக் தேசிய உருக்குக் கழகம்

பணிகள்
 மறுசுழல் ஆலைகள், கலப்பு-உருக்கு மற்றும் ஃபெரோ கலப்பாலைகள் உட்பட இரும்பு மற்றும் உருக்கு தனியார் மற்றும் பொதுத்துறை தொழிற்சாலைகளின் முன்னேற்றத்திற்கு ஏற்றவாறு திட்டமும் ஒருங்கிணைப்பும் வழங்குதல்
 இரும்பு, உருக்கு, ஃபெரோ கலப்புலோகங்கள் மற்றும் வெப்பம்தாங்கிகள் ஆகியவற்றின் உற்பத்தி, விநியோகம், இறக்குமதி மற்றும் ஏற்றுமதி சார்ந்த திட்டங்களிடல்.
 இரும்பாலைகளுக்குத் தேவையான இரும்பு தாது, மாங்கனீசு தாது, குரோமிய தாது மற்றும் வெப்பம்தாங்கிகள் போன்ற உப தொழில்களையும் மேம்படுத்தல்

பொதுத்துறை நிறுவனங்கள்
 இந்திய உருக்கு ஆணையம்(SAIL)
 இராஷ்ட்ரிய இசுபெட் நிகாம் லிமிடெட்
 என்.எம்.டி.சி. 
 குதரமுக் இரும்புத்தாது நிறுவனம் 
 எம்.இ.சி.ஓ.என்.
 எம்.ஓ.ஐ.எல்.
 எம்.எஸ்.டி.
 இந்துஸ்தான் உருக்கு உற்பத்தி ஆலை
 எஃப்.எஸ்.என்.எல். 
 பேர்ட் குழு நிறுவனங்கள் 
 ஐ.சி.வி.எல்.

இவற்றையும் பார்க்க 
 இந்திய அரசு அமைச்சகங்களின் பட்டியல்

மேற்கோள்கள்

 	 
இந்திய அமைச்சகம்
உருக்கு அமைச்சகம்
இரா. கோபால்

நக்கீரன் கோபால் ( பிறப்பு: 10 ஏப்ரல், 1959), தமிழகத்தைச் சார்ந்த ஒரு பத்திரிகையாளர், இதழாசிரியர் மற்றும் நக்கீரன் வார இதழ் வெளியீட்டாளர்.

விருதுநகர் மாவட்டத்தில் உள்ள  அருப்புக்கோட்டையில் பிறந்த இவர் பல்வேறு நூல்களையும் எழுதியுள்ளார். கோபால், வீரப்பனுடன் தொடர் நேர்காணல் நடத்தியதால், பிரபலமானார். இவர் பல்வேறு நபர்களை வீரப்பன் கடத்தியபோது, தமிழக அரசுக்கும் வீரப்பனுக்கும் இடையே பேச்சுவார்த்தை நடத்துவதற்கு உதவியாக இருந்தார்.

மேற்கோள்கள் 
தமிழக எழுத்தாளர்கள்
1959 பிறப்புகள்
வாழும் நபர்கள்
விருதுநகர் மாவட்ட நபர்கள்
பத்திரிகையாளர்கள்
சென்னை எழுத்தாளர்கள்
இராபர்ட்டு ஓவன்

இராபர்ட்டு ஓவன் (14 மே 1771 – 17 நவம்பர் 1858) ஒரு  வேல்சு குமுகச் சீர்திருத்தவாதியும் கருத்தியல் செவ்விய சோசலிசம் (Utopian socialism), கூட்டுறவு இயக்கம் ஆகியவற்றைத் தோற்றுவித்தவர்களில் ஒருவரும் ஆவார். இவர் 1824 இல் அமெரிக்காவுக்குச் சென்று, அங்கு தான் ஈட்டிய பொருளைக்கொண்டு இண்டியானா மாநிலத்தில் தென்கோடியில் வபாசு ஆற்றுப்படுக்கையில் 1000 பேர் கொண்ட உயரிய கருத்தியல் குமுகமாக நியூ ஆர்மனி என்னும் ஒன்றை நிறுவினார்.

வாழ்க்கை வரலாறு
இராபர்ட்டு ஓவன்  நடு இசுக்காட்லாந்தில் உள்ள நியூடவுன் என்னும்  1771ம் ஆண்டு பிறந்தார். அவர் பெற்றோருக்குப் பிறந்த ஏழு குழந்தைகளில் இவர் ஆறாவது குழந்தையாவார்.

டேவிட் டேல் என்ற மில் உரிமையாளரின் மகள் கரோலின் டேலை திருமணம் செய்து கொண்ட பிறகு அந்த ஆலையின் மேலாளராகவும் பகுதி உரிமையாளராகவும் செயல்பட்டார்.

ஓவன் ஆலையின் நிருவாகத்தில் பல சீர்திருத்தங்களை அறிமுகப்படுத்தினர். தொழிலாளிகளுக்குச் சம்பளத்தைப் பணமாகத் தராமல் பற்றுச் சீட்டுகளாகவும், பொருளாகவும் தந்து வந்த திரக்கு முறை (truck system) எனப்படும் முறையை மேம்படுத்தி மொத்த விலையில் பொருட்களை வாங்கித் தொழிலாளர்களுக்கு கொடுக்கும் கூட்டுறவு முறையை ஏற்படுத்தினார். சிறு குழந்தைகளுக்கு தொழிற்சாலை பராமரிப்பு அளிக்கும் முறையை உருவாக்கினார்.

உசாத்துணை 
வெல்ஷ் சரிதை

= வெளி இணைப்புகள்
ஓவனின் வாழ்க்கை (London, 1857)
27 ஆண்டுகளின் சுயசரிதை London: Trubner & Co., 1874) - ஆர் டி ஓவன் ராபர்ட் ஓவனின் மகன்

1771 பிறப்புகள்
1858 இறப்புகள்
பிரித்தானியப் பொதுவுடமைவாதிகள்
வேல்சு மக்கள்
அளவை விளக்கம்

அளவை விளக்கம் என்னும் நூல் திருக்கயிலாய பரம்பரை வேளாக்குறிச்சி ஆதீன சீடர் களந்தை ஞானப்பிரகாசர் என்பவரால் இயற்றப்பட்டது. 

இந்த நூல் இப்போது கிடைக்கவில்லை.

நூலைப்பற்றிய குறிப்புகள்
கட்டளைக் கலித்துறைப் பாடல்களால் ஆனது. 
காண்டல் முதல் சம்பவம் இறுதியாக உள்ள 10 அளவைகளின் இலக்கணங்கள் இதில் கூறப்பட்டிருத்தல் வேண்டும். 
இந்த நூலின் காலம் 15-ஆம் நூற்றாண்டு.

கருவிநூல்
மு. அருணாசலம், தமிழ் இலக்கிய வரலாறு, பதினைந்தாம் நூற்றாண்டு, 2005

அடிக்குறிப்புகள்

மறைந்த தமிழ் நூல்கள்
15 ஆம் நூற்றாண்டுத் தமிழ் நூல்கள்
மெய்யியல் தமிழ் நூல்கள்
ஆன்யு டா சிடியான்

ஆன்யு டா சிடியான் (Hanyu Da Cidian, () என்பது யாவற்றினும் அதிக சொற்களையும் சொற்கோவைகளையும் கொன்ட சீன அகரமுதலி. அகராதியியல் அளவையின் படி இதனை ஆங்கில ஆக்ஃசுபோர்டு அகர முதலிக்கு ஈடாகச் சொல்லலாம். இதில் 3000 ஆண்டு வரலாற்றுக் காலத்தில் சொற்களின் பயன்பாட்டு வரலாற்றை எடுத்துக்காட்டுகளுடன் தந்துள்ளார்கள் என்பது சிறப்புக்கூறு. தற்கால பேச்சுவழக்குச் சொற்களும் பதிவு செய்திருக்கின்றார்கள். இதன் தலைமைத் தொகுப்பாளர் இலுவோ சுஃவெங்கு (Luo Zhufeng 羅竹風 (1911-1996)), ஏறத்தாழ 300 உடன்பங்களித்த அறிஞர்களின் துணையோடு 1979 ஆம் ஆண்டு தொடங்கி, 1986 ஆம் ஆண்டு பதிப்பிக்கத் தொடங்கி பதிமூன்று தொகுதிகள் வெளியிட்டு 1993 இல் முடித்தனர்.

ஃகான்யு டா சிடிஆன் அகரமுதலியில் 23,000 தலைப்புச்சொற்களுக்கும் மேல் உள்ளன, இவற்றோடு 370,000 சொற்களுக்கு வரையறையும் 1,500,000 பயன்பாட்டுச் சான்றுகோள்களும் தந்துள்ளனர். தலைப்புச் சொற்களை 200 வகையான வேரெழுத்துகளின் கீழ் (வேர்க்கீற்றுகளில் கீழ்) (radical) வகைப்படுத்தி மரபு சீன எழுத்திலும், எளிமைபப்டுத்திய சீன எழுத்திலும் தந்துள்ளார்கள். வரையறைகளும் விளக்கங்களும் எளிமைப்படுத்திய சீன எழுத்துமுறையில் தந்துள்ளனர், ஆனால் மரபு வரலாற்று தொல்சீர் சொற்களுக்கும் எடுத்துக்காட்டுகளுக்கும் மரபு சீனத்தில் எழுதி விளக்கி இருக்கின்றனர்.

தொகுதி-13 இல் பின்யின் முறையிலும் கீற்று எண்ணிக்கையிலும் உள்ள பின்னடக்கச் சொற்பட்டியல் உண்டு. இது தவிர தனியான ஒரு தொகுதி (1997 இல் வெளியானது) 728,000 தலைப்புச்சொற்கள் கொன்டுள்ளது. இதில் உள்ள 20,000 பக்கங்களில் 50 மில்லியன் கூட்டெழுத்துகள் இருந்தபோதும் எளிதாகப் பயன்படுத்தும்படியாக அமைத்துள்ளனர் என்று கூறுகின்றார் வில்க்கின்சன்

அடிக்குறிப்புகளும் மேற்கோள்களும்
Hanyu da cidian bianzuanchu 漢語大詞典编纂處 and Zen bunka kenkyūjo 禅文化研究所, eds., 1997. Duo gongneng Hanyu da cidian suoyin 多功能漢語大詞典索引 ("General-purpose index to the Hanyu da cidian"). Shanghai: Hanyu da cidian. 
Hargett, James M. 1990. "[Review of] Hanyu dacidian by Luo Zhufeng." Chinese Literature: Essays, Articles, Reviews (CLEAR), Vol. 12, pp. 138–143. 
Luo Zhufeng 羅竹風, chief ed. 1986-1993. Hanyu da cidian ("Comprehensive Dictionary of Chinese"). 13 vols. Shanghai: Cishu chubanshe. . CD-ROM ed.

மேற்கோள்கள்

சீன அகரமுதலிகள்
சொல்ல துடிக்குது மனசு

சொல்ல துடிக்குது மனசு 1988-இல் பி. லெனின்  இயக்கத்தில் வெளிவந்த இந்தியத் தமிழ்த் திரைப்படமாகும். இத்திரைப்படத்தில் கார்த்திக், புதுமுகம் பிரியாசிறீ முக்கிய கதாபாத்திரத்தில் நடித்திருந்தனர். ஜெ. இரவியால் தயாரிக்கப்பட்ட இத்திரைப்படம் இளையராஜா இசையில் 1988-ம் ஆண்டு பிப்ரவரி 19-ம் திகதி வெளியானது.

கதைச் சுருக்கம் 

தில்லைநாதன், ஒரு நேர்காணலில் பங்குபெறுவதற்காகக் கிராமத்தில் இருந்து வருகிறார். அவருக்கு வங்கியில் வேலை கிடைக்கிறது கூடவே ஜெயக்கொடியுடன் காதல் மலர்கிறது. தேன்மொழியைத் தேடி அவருக்கு பிடித்தமான பாடகர், கவிஞர் மற்றும் அரசியல்வாதி அவருடைய வீட்டிற்கு வருகின்றனர். தில்லைநாதனும் தேன்மொழி யாரென்று தெரியாமல் தேடுகின்றார்.

தில்லைநாதனின் திருமணத்திற்கு முன்பு, அவருடைய துப்பறிவாளர் தேன்மொழியைக் கண்டுபிடித்ததாக கூறுகிறார். இவரும் தேன்மொழியைத் தேடிச் செல்கிறார், ஆனால் அது தேன்மொழி அல்ல. இதற்கிடையில் தில்லைநாதனை யாரோ தாக்கி விடுகின்றனர், திருமணம் நின்று விடுகிறது, வங்கியிலிருந்து வேலை நீக்கம் செய்து விடுகின்றனர். தில்லைநாதனுக்கு அவருடைய வீட்டில் தேன்மொழியும் ஜெயக்கொடியும் ஒருவரே என்ற ஆதாரம் கிடைக்கிறது, ஆனால் தேன்மொழியை அவருடைய வீட்டிலும் அலுவலகத்திலும் தேடிப்பார்த்தும் கிடைக்கவில்லை.

தன்னுடைய சொந்த கிராமத்திற்குத் திரும்பவும் வருகிறார், அவருடைய தந்தை, "நீ என் மகனே இல்லை", என்று சொல்லி விட நண்பன் பிச்சைமுத்து, மனைவியின் உதவியுடன் புதிய வேலை ஒன்றில் சேர்கிறார்.

ஒரு நாள் ஜெயக்கொடியைப் பிரபலமான பாடகர் வாசுதேவனுடன் சந்திக்கிறார். தான் தேன்மொழியெனவும், வாசுதேவனை திருமணம் செய்து கொண்டதாகவும் கூற தில்லைநாதன் தற்கொலை முயற்சியில் ஈடுபடுகிறார். அத்தருணத்தில் அவள் தேன்மொழி தான் என்று வாசுதேவனும் கூறுகிறார். தில்லைநாதனுக்கு ஏ. பி. + வகை இரத்தம் தேவைப்பட ஜெயக்கொடி இரத்தம் தர சம்மதம் தெரிவிக்கிறார். ஆயினும் தன்னுடைய முன்னாள் காதலியிடம் இருந்து இரத்தம் பெற தில்லைநாதனுக்கு விருப்பம் இல்லை. இத்தருணத்தில் தேன்மொழி வருகிறார். இருவருடைய தோற்ற ஒற்றுமை அனைவரையும் வியப்பில் ஆழ்த்துகிறது. ஜெயக்கொடி தன்னுடைய முன்னாள் காதலனுக்கு இரத்தம் கொடுக்கிறார். இருவரும் திருமணம் செய்து கொள்ள ஒப்புகின்றனர்.

நடிகர்கள் 
 பி. ஜி. தில்லைநாதனாக கார்த்திக் 
 ஜெயக்கொடி / தேன்மொழியாக பிரியாசிறீ
 ராமன்குட்டியாக சார்லி
 பிச்சைமுத்துவாக திலீப்
 சிவசங்கராக மலேசியா வாசுதேவன்
 கீசனாக வெண்ணிற ஆடை மூர்த்தி
 வாசுதேவனாக ராதாரவி

பாடல்கள் 

இத்திரைப்படத்தின் பாடல்கள் மற்றும் பின்னணி இசை,  இளையராஜாவால் உருவாக்கப்பட்டதாகும். 1988-இல் வெளியான இப்பாடல் தொகுப்பில் 6 பாடல்கள் இருந்தது. வாலி, கங்கை அமரன், நா. காமராசன், மு. மேத்தா மற்றும் பொன்னடியான் இத்திரைப்படத்தின் பாடல்களை எழுதியிருந்தனர்

மேற்கோள்கள்

வெளி இணைப்புகள் 

1988 தமிழ்த் திரைப்படங்கள்
இந்தியத் தமிழ்த் திரைப்படங்கள்
இளையராஜா இசையமைத்த திரைப்படங்கள்
கார்த்திக் நடித்த திரைப்படங்கள்
சார்லி நடித்த திரைப்படங்கள்
மலேசியா வாசுதேவன் நடித்த தமிழ்த் திரைப்படங்கள்
ராதாரவி நடித்த திரைப்படங்கள்
வெண்ணிற ஆடை மூர்த்தி நடித்த திரைப்படங்கள்
பாமன்கடை

பாமன்கடை (Pamankada) கொழும்பில் தமிழர்கள் செறிந்து வாழும் நகரின் ஒரு பகுதி ஆகும். இப்பகுதி கொழும்பு -06 என்று பாகுபடுத்தப்பட்டுள்ளது. இதன் அஞ்சற் குறியீடு 00600 ஆகும். இங்கே பெரும்பாலான வீடுகள் அடுக்கு மாடி வீடுகள் ஆகும். இங்கு வாழ்கின்ற சிங்களவர்களில் குறிப்பிடத்தக்க அளவானோர் சரளமாகத் தமிழில் உரையாடுவார்கள்.

மேற்கோள்கள்
பிரான்சியம் (தனிமம்)

பிரான்சியம் (Francium) என்பது Fr என்ற குறியீட்டையும் 87 என்ற அணுவெண்ணையும் கொண்ட ஒரு வேதித் தனிமம் ஆகும். இது ஏக-சீசியம் (Eka-caesium), அற்றினியம் கே (Actinium K) என்ற பெயர்களிலும் அழைக்கப்பட்டது. இது இரண்டாவது (சீசியத்திற்கு அடுத்ததாக) குறைந்த மின்னெதிர்த்தன்மை கொண்ட தனிமம் ஆகும். பிரான்சியம் அதிகக் கதிரியக்கம் உடைய மாழை ஆகும். இது கதிரியக்கத் தேய்வுக்குள்ளாகி, அசுற்றற்றைன், இரேடியம், இரேடன் போன்ற தனிமங்களாக மாறும். கார மாழையான இது, ஒரு வலுவளவு எதிர்மின்னியைக் கொண்டுள்ளது.

1939இல் மார்கரெட்டு பெரியால் பிரான்சில் (இதனாலேயே பிரான்சியம் என்ற பெயர் வந்தது.) பிரான்சியம் கண்டறியப்பட்டது. தொகுப்பு முறை மூலம் கண்டறியமுன்னரே இயற்கையில் கண்டறியப்பட்ட கடைசித் தனிமம் இதுவே ஆகும். ஆய்வுக்கூடங்களுக்கு வெளியே, பிரான்சியத்தைக் காண்பது மிக அரிது. பிரான்சியம்-223 ஓரிடத்தான் தொடர்ச்சியாகத் தோன்றி, தேய்வுக்குள்ளாகும் செயன்முறை இடம்பெறும் உரேனியம், தோரியம் தாதுகளில்,  இது நுண்ணிய அளவில் காணப்படுவதுண்டு. ஏதாவது ஒரு குறித்த நேரத்தில் பூவுலக மேலோட்டில் 20–30 g (ஓர் அவுன்சு) போன்ற சிறிய அளவிலேயே இது காணப்படும். பிரான்சியம்-223, பிரான்சியம்-221 தவிர்ந்த ஏனைய பிரான்சிய ஓரிடத்தான்கள் அனைத்தும் செயற்கையானவை. ஆய்வுக்கூடத்தில் மிகக்கூடிய அளவு பிரான்சியம் தொகுக்கப்பட்டது, 300000இற்கும் மேற்பட்ட பிரான்சிய அணுக்கள் கொத்தாக ஆக்கப்பட்டபோதாகும்.

இயல்புகள் 

இயற்கையாகக் காணப்படும் தனிமங்களுள் மிகவும் உறுதிகுறைந்தது பிரான்சியம் ஆகும். இதனுடைய மிகவும் உறுதியான ஓரிடத்தான் பிரான்சியம்-223ஆனது 22 நிமைய அரைவாழ்வுக் காலம் உடையது. அதேவேளை, இயற்கையாகக் காணப்படும் தனிமங்களுள் இரண்டாவது உறுதிகுறைந்த தனிமமான அசுற்றற்றைன், 8.5 மணித்தியால அரைவாழ்வுக் காலம் உடையது. பிரான்சியத்தின் எல்லா ஓரிடத்தான்களும் அசுற்றற்றைனாகவோ இரேடியமாகவோ இரேடனாகவோ தேய்வடையும். 105ஆவது தனிமம் வரையுள்ள எல்லாச் செயற்கைத் தனிமங்களை விடவும் பிரான்சியம் உறுதிகுறைந்தது.

கார மாழையான பிரான்சியத்தின் வேதி இயல்புகள் பெரும்பாலும் சீசியத்தை ஒத்தவை. இது, ஒரு வலுவளவு எதிர்மின்னியைக் கொண்டுள்ள ஒரு பாரத் தனிமம் ஆகும். கூடிய அளவு சமவலு எடையைக் கொண்டுள்ள தனிமமும் இதுவேயாகும். நீர்மப் பிரான்சியமானது (உருவாக்கப்பட்டால்) அதன் உருகுநிலையில் 0.05092 N m−1 மேற்பரப்பு இழுவையைக் கொண்டிருக்கும். பிரான்சியத்தின் உருகுநிலையானது 27 °C (80 °F, 300 K) அளவில் காணப்படலாம் எனக் கணிக்கப்பட்டுள்ளது. அரிதாகவே கிடைப்பதாலும் கதிரியக்கத்தின் காரணமாகவும் இதன் உருகுநிலையைத் திட்டமாகக் கூறமுடியவில்லை. எனவே, மதிப்பிடப்பட்ட கொதிநிலைப் பெறுமானமான 677 °Cஉம் (1250 °F, 950 K) திட்டமான பெறுமானமன்று.

பௌலிங்கின் அளவிடையில் சீசியத்திற்குக் கொடுத்த அதே மின்னெதிர்த்தன்மைப் பெறுமானமான 0.7ஐயே இலின்னசு பௌலிங்கு பிரான்சியத்திற்கும் வழங்கியுள்ளார். பின்னர், சீசியத்தின் மின்னெதிர்த்தன்மைப் பெறுமானம் 0.79 எனத் திருத்தியமைக்கப்பட்டது. எனினும், பிரான்சியத்தின் மின்னெதிர்த்தன்மைப் பெறுமானத்தில் திருத்தம் மேற்கொள்வதற்கான எந்தப் பரிசோதனைத் தரவுகளும் கிடைக்கவில்லை.

மேற்கோள்கள்

புற இணைப்புகள் 
 Francium at The Periodic Table of Videos (University of Nottingham)
 WebElements.com – Francium
 Stony Brook University Physics Dept.
 Scerri, Eric (2013). A Tale of Seven Elements, Oxford University Press, Oxford, 

தனிமங்கள்
கார உலோகங்கள்
கலகலப்பு (2012 திரைப்படம்)

கலகலப்பு () என்பது சுந்தர் சி இயக்கத்தில் 2012 ஆம் ஆண்டு வெளிவந்த ஒரு நகைச்சுவைத் திரைப்படம் ஆகும். இதில் விமல், சிவா, ஓவியா மற்றும் அஞ்சலி  ஆகியோர் நடித்திருந்தனர். கலகலப்பு, இயக்குனராக சுந்தர் சி யின் திரைப்பட வாழ்க்கையில் 25 வது படம். இந்தத் திரைப்படம் முதலில் மசாலா கஃபே என்றழைக்கப்பட்டது ஆனால் பின்னர் கலகலப்பு என பெயர் மாற்றம் செய்யப்பட்டது. இது ஜெர்மன் திரைப்படமான சோல் கிட்சென் என்ற திரைப்படத்தைத் தழுவி உருவானதாகக் கூறப்படுகிறது.

நடிப்பு 

 விமல் சீனு, மசாலா கஃபே தற்போதைய உரிமையாளராக 
 சிவா ரகுவாக, சீனுவின் சகோதரர் மற்றும் பங்குதாரர் 
 ஓவியா மாயாவாகவும், மசாலா கஃபே சமையல்காரரின் பேத்தியாகவும், ரகுவின் காதலியாகவும் 
 அஞ்சலி மாதவி, சுகாதாரத் துறை அதிகாரி மற்றும் சீனுவின் காதலி 
 சந்தானம் வெட்டுப்புலி, கிராமத் தலைவர் வேட்பாளர் மற்றும் மாதவியின் முறை மாமன் 
 ஜான் விஜய் தர்மராஜன், சீனுவின் நண்பன் மற்றும் கும்பகோணம் இன்ஸ்பெக்டர் 
 சுப்பு பஞ்சு அருணாச்சலம் மாணிக்கம், தங்கக் கடை உரிமையாளர் மற்றும் முக்கிய எதிரியாக 
 இளவரசு அஞ்சுவாட்டி அழகேசன் என்ற அமிதாப் மாமா பைனான்சியராக சீனுவுக்கு பணம் கொடுத்து கடைசி வரை கஷ்டப்பட்டார். 
 மனோபாலா மருதமுத்து, வெட்டுப்புலியின் எதிர் வேட்பாளராக 
 கருணாகரன் இன்ப குமாராக, மாணிக்கத்தின் மைத்துனர். 
 வி. எஸ். ராகவன் நடராஜன், சீனு மற்றும் மாயாவின் தாத்தாவாக 
 காளி வெங்கட் ரகுவின் நண்பராக 
 சண்முகசுந்தரம் (நடிகர்) அமைச்சர் சுந்தரம் 
 விச்சு விசுவநாத் மாணிக்கத்தின் உதவியாளராக 
 சமையல் கலைஞராக பாலாஜி கே.மோகன்
 மண்டகசாயமாக பாவா இலட்சுமணன்
 தளபதி தினேஷ் திமிங்கலமாக 
 உணவக விருந்தினராக கவுதமி வேம்புநாதன் 
 யோகி பாபு  'மலைக்கோட்டை' சங்கர் 
 ஜார்ஜ் மரியன் கான்ஸ்டபிள் பச்சைப் பெருமாள் 
 பேய் கிருஷ்ணன் - பேயாக
 கல்லூரி வினோத் பிக்பாக்கெட்டாக

ஒலிப்பதிவு 
இந்த திரைப்படத்திற்கு இசை விஜய் எபினேசரால் அமைக்கப்பட்டது. இவர் இதற்கு முன்பு கண்டேன் திரைப்படத்திற்கு இசையமைத்திருந்தார். இப் படத்தின் அனைத்து பாடல்களையும் பா. விஜய் எழுதியுள்ளார்.

வெளி இனைப்புகள்

2012 தமிழ்த் திரைப்படங்கள்
இந்தியத் தமிழ்த் திரைப்படங்கள்
சந்தானம் நடித்த திரைப்படங்கள்
விமல் நடித்த திரைப்படங்கள்
ஓவியா நடித்த திரைப்படங்கள்
சுந்தர் சி இயக்கிய திரைப்படங்கள்
சுந்தர் சி

சுந்தர் சி (, பிறப்பு: 3 சனவரி 1966) தமிழ்த் திரைப்பட இயக்குநரும் நடிகருமாவார். இவர் ஈரோடு மாவட்டத்தில் பிறந்தவர், தமிழில் 24 திரைப்படங்களை இயக்கியுள்ளார். தலைநகரம் படத்தின் மூலமாக கதாநாயகனாக அறிமுகமானார். ஆரம்ப காலத்தில், மணிவண்ணனிடம் உதவியாளராக இருந்த இவர் முறை மாமன் என்ற நகைச்சுவைத் திரைப்படம் வாயிலாக இயக்குனராக அறிமுகமானார். இவருடைய பல படங்களில் கதாநாயகியின் பெயர் இந்து என்பதாகும். உள்ளத்தை அள்ளித்தா, அருணாச்சலம், அன்பே சிவம் ஆகிய திரைப்படங்கள் இவருடைய இயக்கத்தில் குறிப்பிடத்தக்கவையாக அமைந்தன. மேட்டுக்குடி, வின்னர், நாம் இருவர் நமக்கு இருவர், லண்டன், கலகலப்பு போன்றவை இவர் இயக்கத்தில் வெளிவந்த நகைச்சுவைத் திரைப்படங்கள் ஆகும்.

திரைப்படத்துறை

இயக்குநர் 
1995-ம் ஆண்டு முறை மாமன் திரைப்படம் மூலமாக சுந்தர் சி. அறிமுகமானார், அதன்பிறகு முறை மாப்பிள்ளை, என்ற அருண் விஜய்யுடைய முதல் படத்தை இயக்கினார்.  ரஜினிகாந்த்டைய அருணாச்சலம், கமல்ஹாசனுடைய அன்பே சிவம் மட்டுமின்றி நடிகர்கள்  கார்த்திக், பிரசாந்த், அர்ஜூன், சரத்குமார், மற்றும் அஜித்குமார் ஆகியோருடைய திரைப்படங்களையும் இயக்கியுள்ளார்.

நடிகர் 
2006-ம் ஆண்டு தன்னுடைய இயக்குநர் பணியை விடுத்து, தலை நகரம் திரைப்படம் மூலமாக நடிகரானார். ஆரம்பத்தில் சரியாக போகாவிட்டாலும், பின்னர் இத்திரைப்படம் மிகப் பெரும் வெற்றியடைந்தது. 2007-ம் ஆண்டு வெளிவந்த வீராப்பு திரைப்படமும் 2008-ம் ஆண்டு சக்தி சிதம்பரத்தின் நடிப்பில் வெளியான சண்டை திரைப்படமும் வெற்றி அடைந்தன. அயினும் அதனைத் தொடர்ந்து வெளியான திரைப்படங்களான ஆயுதம் செய்வோம், பெருமாள், தீ உள்ளிட்டவைகள் ஓரளவே ஓட ஐந்தாம் படை, குரு சிஷ்யன், வாடா, நகரம் உள்ளிட்டவை படுதோல்வியைத் தழுவின. தற்போது இவர் நடிக்கும் திரைப்படமான முரட்டுக் காளை ஏற்கனவே 1980-களில் வெளியான திரைப்படத்தின் மறுஆக்கமாகும்.

சின்னத்திரை அறிமுகம்
2017-ம் ஆண்டில், தென்னிந்திய நான்கு மொழிகளில் ஒரே நேரத்தில்  "நந்தினி" என்று தொடர் அவரின் மனைவி குஷ்பு அவர்களோடு இணைந்து தயாரித்தார்.

திரைப்படங்கள்

நடிகராக

இயக்குநராக

பாடகராக

மேற்கோள்கள்

வெளி இணைப்புகள் 

 

1968 பிறப்புகள்
தமிழ்த் திரைப்பட இயக்குநர்கள்
வாழும் நபர்கள்
தமிழ்த் திரைப்பட நடிகர்கள்
இந்தியத் திரைப்பட இயக்குநர்கள்
தமிழ்நாட்டுத் திரைப்பட இயக்குநர்கள்
தமிழ்நாட்டுத் திரைக்கதை எழுத்தாளர்கள்
1491

1491 (MCDXCI) பழைய ஜூலியன் நாட்காட்டியில் ஒரு ஞாயிற்றுக்கிழமையில் ஆரம்பமான ஒரு சாதாரண ஆண்டாகும்.

நிகழ்வுகள் 
 பெப்ரவரி 20 – புவிக்கு அருகே  தொலைவில் 1491ன் வால்நட்சத்திரம் வந்ததாக குறிப்புகள் உள்ளன.
 டிசம்பர் 21 – இசுக்கொட்லாந்துக்கும்  இங்கிலாந்துகும் இடையே கோல்ட்ஸ்டிரீம் நகர டிருசி ஐந்தாண்டு அமைதி ஒப்பந்தமிட்டார்.
 நிக்கோலாஸ் கோப்பர்னிக்கஸ் கரகோவ் பல்கலைக்கழகத்தில் சேர்ந்தார்.

பிறப்புகள் 
 ஜூன் 28: இங்கிலாந்து மன்னர் எட்டாம் ஹென்றி (மறைவு 1547)
 டிசம்பர் 31: இழ்சாக் கார்ட்டியே, பிரஞ்சு ஆய்வாளர் (மறைவு 1557)

இறப்புகள்
சாளுவ நரசிம்ம தேவ ராயன், விஜயநகரப் பேரரசன்

1491 நாற்காட்டி

மேற்கோள்கள்
பொரி

பொரி என்பது நெல்லிலிருந்து தயாரிக்கப்படும் ஒரு உணவு திண்பண்டமாகும். இதை சாதாரணமாக வெள்ளை பொறி என்றும் அழைக்கப்படுகிறது. மேலும் இந்தியா மற்றும் தமிழகத்தில் பண்டிகைகளிலும், விழாக்களிலும், சிற்றுண்டியாகவும் பயன்படுத்தப்படுகிறது. அருணகிரிநாதரின் திருப்புகழில் விநாயகர் பூசையில் பொரி பயன்படுத்தியதாக குறிப்புகள் உள்ளன. மேலும் இதை வங்காள மொழியில் முரி, கன்னடத்தில் கள்ளெ புரி, தெலுங்கில் மரமரலு, மராத்தியில் சிர்முரே என இந்தியாவெங்கும் பல பெயர்களில் இப்பொருள் அழைக்கப்படுகிறது.

பயன்பாடு

பொரி தமிழகத்தில் பண்டிகைக் காலங்களில் கடவுளுக்குப் படைக்கப்படுகிறது மேலும் பொரி உருண்டை போன்ற பலவித  திண்பண்டப் பொருட்களின் தயாரிக்கவும் பயன்படுகிறது. கேரளம் மற்றும் தமிழ்நாடு ஆகிய பகுதிகளில் பிரசாதமாகவும் சில கோயில்களில் வழங்கப்படுகிறது. சபரிமலைக்கு இருமுடி கட்டிக்கொண்டு செல்லும் பக்தர்கள் சர்க்கரையுடன் பொரியும் சேர்த்து எடுத்துச் செல்கிறார்கள்.

உலகெங்கிலும் சிற்றுண்டிகளில் பொரி கலந்து உண்கிறார்கள். வட இந்தியாவில், பேல் பூரி, சாட் போன்ற கலவை உணவு வகைகளில் பொரி முக்கிய பதார்த்தமாகப் பயன்படுகிறது.

தயாரிப்பு முறை
செடியிலேயே நன்கு முற்றிய நெற்கதிர்களை நீரில் சில நிமிடங்கள் ஊறவைக்கப்படுகிறது. பிறகு நீரிலிருந்து எடுத்து 8-10 மணி நேரம் உலரவைக்கப்படுகிறது. அதன் பின்னர் 190-210°செ வெப்ப நிலையில் 40-45 நிமிடங்கள் சூடான மணலுடன் சீராக வறுக்கப்படுகிறது. நெல்லின் உள்ளே அடர்ந்த மாவுப்பொருள் உள்ளது. நீரின் கொதிநிலைக்கு மேலான வெப்பத்துக்கு சுடும்போது நெல்லின் உறுதியான புறப்பொருளுக்கு உள்ளேஉயர் அழுத்த நீராவி உருவாகிறது. கூடவே மாவுப்பொருளின் மூலக்கூறுகளும் உடைந்து நீரோடு வேதி இயக்கத்தில் உருகுகிறது. இந்நிலையில் நெல் மணி வெடிக்கிறது. அப்போது உள்ளிருக்கும் மாவுப்பொருளும் புரதப்பொருளும் காற்று நிறைந்த நுரைக்கூழ்மமாகி வெளிவருகிறது. வெளிவந்த கூழ்மம் அடுத்த விநாடி  குளிர்ந்து திடமாகி மொறுமொறுப்பான  வெண்மையான பொரியாக மாறுகிறது. பின்னர் சலித்து மணலையும் உமியையும் நீக்கி பயன்பாட்டுக்கு வருகிறது. நவீன முறைகளில், மின்சமையற்கலங்களிலும் பொரிக்கப்படுகிறது.

மேற்கோள்கள்

உணவுகள்
வெண்ணிற ஆடை மூர்த்தி

வெண்ணிற ஆடை மூர்த்தி (பிறப்பு: 1936) ஒரு தமிழ்த் திரைப்பட நகைச்சுவை நடிகராவார். இவர் பல்வேறு திரைப்படங்கள் மற்றும் தொலைக்காட்சித் தொடர்களில் நகைச்சுவையூட்டும் கதாபாத்திரத்திலும் மற்றும் குணசித்திர கதாப்பாத்திரங்களிலும் நடித்துள்ளார். இவர் ஒரு பி. எல். பட்டதாரி, தொழில்முறை வழக்கறிஞரும் ஆவார். இவர் சோதிடம் பார்ப்பவரும் ஆவார்.<ref>{{Cite web |url=https://cinema.vikatan.com/tamil-cinema/know-more-about-venniradai-moorthy-on-his-birthday |title=``என் அழகே எனக்கு துரதிர்ஷ்டம் ஆகிடும்போலயே?! `வெண்ணிற ஆடை' மூர்த்தி காமெடியன் ஆன கதை! #HBDVenniradaiMoorthy |last=எஸ்.கதிரேசன் |website=www.vikatan.com/ |language=ta |access-date=2022-02-18}}</ref> இவர் பல திரைப்படங்களுக்கு திரைக்கதையும் எழுதியுள்ளார். கமல்ஹாசன் முழுக் கதையின் நாயகனாக நடித்த, மாலை சூடவா'' திரைப்படத்திற்கும் இவர் தான் திரைக்கதை எழுதியுள்ளார். இவர் சித்ராலயா என்ற திரைப்பட வார இதழின் ஆசிரியராக இருந்துள்ளார்.

குறிப்பிட்ட சில திரைப்படங்கள் 
 வெண்ணிற ஆடை (1965)
 முகமது பின் துக்ளக் (1971) - சிறப்புத் தோற்றம்
 காசேதான் கடவுளடா (1972)
 காயத்ரி (1977)
 உறவுகள் என்றும் வாழ்க (1978)
 பன்னீர் புஷ்பங்கள் (1981)
 காதுல பூ (1981)
 பாட்டி சொல்லைத் தட்டாதே
 ராஜா எங்க ராஜா (1982)
 முதல் வணக்கம்
 தனிக்காட்டு ராஜா
 நான் சிகப்பு மனிதன் (1985)
 கன்னி ராசி
 ஆனந்த்
 ஜல்லிக்கட்டு
 எங்க ஊரு பாட்டுக்காரன்
 சென்பகமே சென்பகமே
 மணமகளே வா
 சொல்ல துடிக்குது மனசு
 தங்கமணி ரங்கமணி (1989)
 தங்கமான புருசன் (1990)
 காவலுக்கு கெட்டிக்காரன்
 இதயத்தாமரை
 நடிகன்
 எதிர்காற்று
 மைக்கேல் மதன காமராஜன் (1991)
 ஈரமான ரோஜாவே (1991)
 ரிக்ஷா மாமா (1991)
 கிழக்கு கரை
 மீரா (1992)
 சிங்காரவேலன் (1992)
 மோக முள் (1994)
 காவியம் (1994)
 வாங்க பார்ட்னர் வாங்க (1994)
 சின்ன புள்ள (1994)
 செவ்வந்தி (1994)
 சத்யவான் (1994)
 பிரியங்கா (1994)
 பொன்டாட்டியே தெய்வம் (1994)
 மனசு ரெண்டும் புதுசு (1994)
 வா மகளே வா (1994)
 அவள் போட்ட கோலம் (1995)
 ராஜாவின் பார்வையிலே
 சந்தைக்கு வந்த கிளி (1995)
 உதவும் கரங்கள் (1995)
 நாடோடி மன்னன் (1995)
 கோபாலா கோபாலா (1996)
 லவ் பேர்ட்ஸ் (1996)
 புருசன் பொன்டாட்டி (1996)
 வீரபுருசன் கோட்டையிலே (1997)
 தாலி புதுசு (1997)
 தேடினேன் வந்தது
 ரத்னா (1998)
 சிவப்பு நிலா (1998)
 அவள் வருவாளா (1998)
 காலமெல்லாம் காதல் வாழ்க (1998)
 தாய் பொறந்தாச்சு (2000)
 திருப்பதி ஏழுமலை வெங்கடேசா (2000)
 மகளிர்க்காக
 தை பொறந்தாச்சு
 கந்தா கடம்பா கதிர்வேலா (2001)
 நாகேஷ்வரி (2001)
 கோட்டை மாரியம்மன் (2002)
 கற்பூரநாயகி (2002)
 வேதம்
 வெல்டன் (2003)
 எம். குமரன் தா/பெ மகாலஷ்மி (2004)
 காதலே ஜெயம் (2004)
 வீரண்ணா (2005)
 பிரதி ஞாயிறு 10.00 டூ 11.30
 காற்றுள்ளவரை (2005)
 பொன்னியின் செல்வன் (2005)
 வணக்கம் தலைவா
 மதராஸி (2006)
 குருஷேத்திரம் (2006)
 இம்சை அரசன் 23-ம் புலிகேசி (2006)
 வாத்தியார் (2006)
 மதுரை வீரன் (2007)
 18 வயசு புயலே (2007)
 யாருக்கு யாரோ (2007)
 தவம் (2007)
 திண்டுக்கல் சாரதி (2008)
 உன்னை நான் (2008)
 துரை (2008)
 ஜகன்மோகினி (2009)
 அந்தோனி யார்?
 சிவகிரி
 தமிழ்ப் படம் (2010)
 சுறா (2010)
 ரசிக்கும் சீமானே
 ஓச்சாயி (2010)
 வல்லக்கோட்டை (2010)
 சகாக்கள் (2011) 
 அகராதி (2011) 
 கம்பன் (2011) 
 வாலிபன் சுற்றூம் உலகம் (2011) 
 வணக்கம்மா (2011) 
 தம்பி வெட்டோத்தி சுந்தரம் (2011)

மேற்கோள்கள்

வெளி இணைப்புகள்  
 வெண்ணிற ஆடை மூர்த்தி 

1936 பிறப்புகள்
வாழும் நபர்கள்
தமிழ்த் திரைப்பட நடிகர்கள்
தமிழ் நகைச்சுவை நடிகர்கள்
தமிழ்நாட்டுத் திரைப்பட நடிகர்கள்
அழகிய தமிழ்மகன்

அழகிய தமிழ்மகன் (Azhagiya Tamil Magan) என்பது 2007 ஆம் ஆண்டு வெளிவந்த தமிழ்த் திரைப்படம் ஆகும். இந்தத் திரைப்படம் பரதனின் இயக்கத்திலும் எசு. கே. சீவாவின் திரைக்கதையிலும் விசயை முதன்மைக் கதைமாந்தராகக் கொண்டு வெளிவந்துள்ளது இத்திரைப்படத்தில் விசய் முதன்முறையாக  இரட்டை வேடங்களின் நடிக்கிறார் .

இத்திரைப்படம் நவம்பர் 8, 2007இல் வெளியிடப்பட்டது. இத்திரைப்படம் தெலுங்கு மொழியில் மகா முதுரு என்ற பெயரிலும் இந்தி மொழியில் சப்சே படா கில்லாடி என்ற பெயரிலும் வெளியிடப்பட்டது. இப்படம் 22 மார்ச் 2024 அன்று மீண்டும் வெளியிடப்பட்டு தமிழகத்தில் நல்ல வரவேற்பைப் பெற்றது.

நடிகர்கள்

பாடல்கள்

மேற்கோள்கள் 

2007 தமிழ்த் திரைப்படங்கள்
இந்தியத் தமிழ்த் திரைப்படங்கள்
விஜய் நடித்துள்ள திரைப்படங்கள்
அறிமுக இயக்குநர் திரைப்படங்கள்
ஏ. ஆர். ரகுமான் இசையமைத்த திரைப்படங்கள்
மனோபாலா நடித்த திரைப்படங்கள்
சிரேயா சரன் நடித்த திரைப்படங்கள்
நமிதா நடித்த திரைப்படங்கள்
சந்தானம் நடித்த திரைப்படங்கள்
எம். எசு. பாசுகர் நடித்த திரைப்படங்கள்
முதலாம் மாறவர்மன் சுந்தரபாண்டியன்

முதலாம் சுந்தர பாண்டியன்  பிற்காலப் பாண்டிய மன்னர்களுள் ஒருவன். பாண்டிய மன்னர்கள் வரிசையில் அறிவற்றாலும் வீரமும் கொண்ட சிறந்த மன்னனாக விளங்கினான். இவனது ஆட்சிக்காலம் 1216 முதல் 1239 வரை ஆகும்.

சோழப்பேரரசின் வீழ்ச்சி 
மூன்றாம் குலோத்துங்கன் ஆட்சிக் காலத்திலேயே கலகங்களை ஆரம்பித்தாலும், குலோத்துங்கனின் திறமைக்கு ஈடு கொடுக்க முடியாமல் சிற்றரசனாகவே இருந்து வந்தான். ஆனால் குலோத்துங்கனின் மறைவுக்கு பின்பு ஆட்சிக்கு வந்த மூன்றாம் இராசராசன், ஆட்சி புரியும் ஆற்றல் இல்லாமால் இருப்பதை அறிந்த சுந்தர பாண்டியன் சோழனை எதிர்த்து போர்க்களம் புகுந்து வென்று முடி கொண்ட சோழபுரத்து ஆயிரங்கால் மண்டபத்தில் வீராபிடேகம் செய்துகொண்டு சிதம்பரத்தைத் தரிசித்தான். தஞ்சை, தில்லை வரைப் படை எடுத்து வந்து சோழனைப் பழையாறைக்கே செல்ல வைத்தான். சுந்தர பாண்டியனிற்கு ஈடு கொடுக்க முடியாமல் சோழர்களின் பழையாறை நகருக்கே மூன்றாம் ராச ராச சோழன் தோற்றுத் திரும்பி வந்தான். பின்னர் பாண்டியனிடம் சமாதானம் கோரி பாண்டியனுக்கு அடங்கிய சிற்றரசனாக இருக்க ஒப்புக் கொண்டு தஞ்சை வரை ஆட்சி புரிந்தான் மூன்றாம் ராச ராச சோழன். சில காலத்தின் பின்னர் சோழர் கப்பஞ்செலுத்த மறுக்க மீண்டும் சோழ நாட்டைக் கைப்பற்றினான். சுந்தரபாண்டியன் காலத்தில் இருந்து சோழப் பேரரசு சோழநாட்டையும் இழந்து மீட்கும் நிலைக்கு சில முறை தள்ளப்பட்டது. இந்த பாண்டியனின் ஆட்சிக்காலம் சோழப் பேரரசின் வீழ்ச்சிக்கு ஆரம்பம் எனலாம்.

பாண்டியப் பேரரசின் தொடக்கம் 
இரண்டாம் பாண்டியப் பேரரசை தொடக்கி வைத்த பாண்டியர்களுள் இவனும் ஒருவனாக காட்டப்படுகிறான். 
இவனது வெற்றியைப் போற்றும் கல்வெட்டுப் பாடல் ஒன்று உள்ளது.

ஊடகங்களில்

புதினமாக 
 முதலாம் மாறவர்மன் சுந்தரபாண்டியன் மதுரையை மீட்டதை கயல்விழி என்னும் புதினமாக அகிலன் எழுதினார். இதில் சுந்தரபாண்டியன் மதுரையை சோழரிடம் இருந்து மீட்டதையும் சோழநாட்டை கவர்ந்து சோழனை சிறைப்படுத்தி மீண்டும் அவனிடமே சோழநாட்டின் ஆட்சியைக் கொடுத்து திறை செலுத்த வைத்ததையும் போசள இளவரசியை பாண்டீயன் மணந்த வரலாறு வரை இப்புதினம் காட்டுகிறது.
 முதலாம் மாறவர்மன் சுந்தரபாண்டியன் சோழ நாட்டில் படையெடுத்த போது அங்கே இருந்த கரிகாலன் உருத்திரங்கண்ணனாருக்குக் கொடுத்த ஆயிரங்கால் மண்டபத்தை மட்டும் தமிழ் பெருமைக் காக்கக்கருதி இடிக்காமல் விட்டதை கூறும் புதினம் பூவண்ணன் எழுதிய வளவன் பரிசு ஆகும்.

திரைப்படங்களாக 
 முதலாம் மாறவர்மன் சுந்தரபாண்டியன் மதுரையை மீட்டதை கயல்விழி என்னும் புதினமாக அகிலன் எழுதினார். அந்த புதினத்தை ஒட்டி எடுக்கப்பட்ட திரைப்படம் தான் மதுரையை மீட்ட சுந்தரபாண்டியன் திரைப்படமாகும். இதில் எம். ஜி. ஆர் முதலாம் மாறவர்மன் சுந்தரபாண்டியனாகவும் நம்பியார் மூன்றாம் இராஜராஜ சோழனாகவும் நடித்திருந்தனர்.
 மதுரையை மீட்ட சுந்தரபாண்டியன் திரைப்படத்தின் தொடர்ச்சியாக புரட்சித் தலைவன் என்ற ஒரு இயங்குபடம் தயாரிக்கப்படுகிறது. இதில் எம். ஜி. ஆர் உருவத்தை பாண்டியனாக உருவகப்படுத்தி இயங்குபடம் தயாரிக்கப்படுகிறது.

மேற்கோள்கள்

உசாத்துணைகள் 
 
 
 
 

 
 

பாண்டிய அரசர்கள்
இந்திய அரசர்கள்
எலைன் ஷோவால்டர்

எலைன் ஷோவால்டர் (பிறப்பு - 21.01.1941) ஓர் அமெரிக்க இலக்கியத் திறனாய்வாளர் மற்றும் பெண்ணியவாதி. விக்டோரிய இலக்கியம் இவரது முக்கிய ஆய்வுக்களமாகும். இவரது ஆங்கில நூலான Inventing Herself: Claiming a Feminist Intellectual Heritage (2001) எனும் நூலில் 18 ஆம் நூற்றாண்டு முதல் 21 ஆம் நூற்றாண்டு வரை வாழ்ந்த பெண் அடையாளங்களைக் குறித்து விவாதித்துள்ளார்.

மேற்கோள்கள்

1941 பிறப்புகள்
வாழும் நபர்கள்
அமெரிக்க சமூகவியலாளர்கள்
பி. எஸ். அப்துர் ரகுமான் பல்கலைக்கழகம்

பி. எஸ். அப்துர் ரஹ்மான் பல்கலைக்கழகம் (B. S. Abdur Rahman University, பி. எஸ். அப்துர் ரஹ்மான் பல்கலைக்கழகம்) கிரசன்ட் பொறியியல் கல்லூரி என அறியப்படும், இது தமிழ்நாடு, சென்னை, வண்டலூர், அறிஞர் அண்ணா விலங்கியல் பூங்காவின் அருகில் தேசிய நெடுஞ்சாலையில் அமைந்துள்ளது.

துவக்கம் 
இது 1984இல் துவக்கப்பட்டது. சென்னைப் பல்கலைக்கழகம் மற்றும் அண்ணா பல்கலைக்கழகத்துடன் இணைந்து 2008 வரை பி. எஸ். அப்துர் ரஹ்மான் கிரசன்ட் பொறியியல் கல்லூரி என்ற பெயரில் இயங்கியது.

பல்கலைக்கழகம் 
2008–09இல் நிகர்நிலைப் பல்கலைக்கழகம் அங்கீகாரம் பெற்று பி. எஸ். அப்துர் ரஹ்மான் பல்கலைக்கழகம் எனும் பெயரில் இயங்குகின்றது.

வெளி இணைப்புகள் 
  பி. எஸ். அப்துர் ரஹ்மான் பல்கலைகழகம்
 விக்கிமேப்பியாவில் பி. எஸ். அப்துர் ரஹ்மான் பல்கலைகழகம் அமைவிடம்

மேற்கோள்கள்

தமிழ்நாட்டுப் பல்கலைக்கழகங்கள்
இந்தியாவில் உள்ள இசுலாமியக் கல்லூரிகள்
ரோஜா (திரைப்படம்)

ரோஜா (Roja) திரைப்படம் 1992 ஆம் ஆண்டு ஆகத்து மாதம் 15 ஆம் தேதியன்று  வெளிவந்த தமிழ்த் திரைப்படமாகும். இத்திரைப்படத்தில் அரவிந்த்சாமி, மதுபாலா மற்றும் ஜனகராஜ் நடித்துள்ளனர். மணிரத்னம் இயக்கத்தில் வெளிவந்த ரோஜா திரைப்படம்,  டைம் வார இதழின் உலகின் சிறந்த திரைப்படப் பாடல்கள் கொண்ட திரைப்படங்களில் ஒன்றாக  2005ஆம் ஆண்டு தேர்ந்தெடுக்கப்பட்டது குறிப்பிடத்தக்கது.

ரோஜா திரைப்படத்தின் மூலம் ஏ. ஆர். ரகுமான் இசையமைப்பாளராக அறிமுகமானார்.

வகை 
காதல்படம் / நாடகப்படம்

கதைச்சுருக்கம் 

கிராமத்தில் வாழும் ரோஜாவின் (மதுபாலா) சகோதரியைப் பெண்கேட்டு வருகின்றார் ரிஷி (அரவிந்த்சாமி). ஆனால் ரோஜாவின் சகோதரியோ வேறொருவரைத் தான் காதலிப்பதாகக் கூறவே, ரிஷியும் ரோஜாவையே பிடித்திருப்பதாகக் கூறுகின்றார்.பின்னர் ரோஜாவிற்கும் ரிஷிக்கும் திருமணம் நடைபெற்று இருவரும் ரிஷியின் சொந்த ஊருக்குச் செல்கின்றனர்.பின்னர் அங்கு ரிஷியின் வீட்டில் அவர் தாயாருடன் தங்கும் ரோஜா ரிஷியுடன் காஷ்மீர் பகுதிக்கு தேன் நிலவிற்காகச் செல்கின்றனர்.அங்கு ரிஷியை தீவிரவாதிகள் கடத்திச் செல்லவே அவரைத் தேடி இந்திய அரசாங்கத்திடம் செல்லும் ரோஜா மேலும் பல முயற்சிகள் செய்து பின்னர் தீவிரவாதிகளின் தலைவனால் ரிஷி விடுவிக்கப்படுகின்றார்.

நடிகர்கள் 
 அரவிந்த்சாமி
 மதுபாலா
 பங்கஜ் கபூர்
 நாசர்
 ஜனகராஜ்

பாடல்கள் 
இத்திரைப்படத்திற்கு ஏ. ஆர். ரகுமான் இசையமைத்திருந்தார். பாடல் வரிகளை கவிஞர் வைரமுத்து எழுதியிருந்தார்.

விருதுகள் 
தேசிய திரைப்பட விருதுகள், இந்தியா
 சிறந்த இசையமைப்பாளர் - ஏ. ஆர். ரகுமான்
 சிறந்த பாடலாசிரியர் - வைரமுத்து
 சிறப்பு பரிசு (கூடுதல் பரிசு) - சிறந்த திரைப்படம்

தமிழக அரசு திரைப்பட விருதுகள்
 சிறந்த திரைப்படம் - முதல் பரிசு
 சிறந்த இயக்குநர் - மணிரத்னம்
 சிறந்த இசையமைப்பாளர் - ஏ. ஆர். ரகுமான்
 சிறந்த பெண் பின்னணிப் பாடகர் - மின்மினி
 சிறப்பு பரிசு (கூடுதல் பரிசு) - நடிகை மதுபாலா

தென்னிந்திய பிலிம்பேர் விருதுகள்
 சிறந்த திரைப்படத்துக்கான ஃபிலிம்பேர் விருது - தமிழ் - முதல் பரிசு
 சிறந்த இசையமைப்பாளருக்கான பிலிம்பேர் விருது - தமிழ் - ஏ. ஆர். ரகுமான்

மேற்கோள்கள்

வெளி இணைப்புகள் 
 

1992 தமிழ்த் திரைப்படங்கள்‎
இந்தியத் தமிழ்த் திரைப்படங்கள்
ஏ. ஆர். ரகுமான் இசையமைத்த திரைப்படங்கள்
மணிரத்னம் இயக்கிய திரைப்படங்கள்
அரவிந்த்சாமி நடித்த திரைப்படங்கள்
நாசர் நடித்த தமிழ்த் திரைப்படங்கள்
ஜனகராஜ் நடித்த திரைப்படங்கள்
நெல்லை கண்ணன்

நெல்லை கண்ணன் (27 சனவரி 1945 – 18 ஆகத்து 2022) என்பவர் பேச்சாளரும், பட்டிமன்ற நடுவரும் ஆவார்.

வாழ்க்கைக் குறிப்பு
நெல்லை கண்ணன், திருநெல்வேலியில் ந.சு.சுப்பையாபிள்ளை, முத்து இலக்குமி இணையருக்கு நான்காவது மகனாக 1945ஆம் ஆண்டு பிறந்தார். இவருக்கு உடன்பிறந்தோர் எட்டு பேராவர்.  நெல்லை கண்ணன் நெ.மாலதி என்பவரை மணந்தார். இவர்களுக்கு இரு மகன்கள். மூத்தவரான சுகா என்னும் சுரேஷ் கண்ணன் திரைப்பட இணை இயக்குநராகவும் எழுத்தாளரும் ஆவார். இளையவரான ஆறுமுகம் புதியதலைமுறை செய்தித் தொலைக்காட்சியில் நிகழ்ச்சியாளர்.

கல்வி 
நெல்லை கண்ணன் பல்கலைக்கழக புதுமுக வகுப்பு (Pre University Course) வரை பயின்றவர். அதில் தேர்ச்சி பெறவில்லை. பின்னர் தம் தந்தையிடம் தமிழ் பயின்றார்.

அரசியல் 
இவர் இந்திய தேசிய காங்கிரசு கட்சியில் இணைந்து பணியாற்றினார்.

1996ஆம் ஆண்டு நடைபெற்ற மாநிலப் பொதுத்தேர்தலில் சேப்பாக்கம் சட்டமன்றத் தொகுதியில் போட்டியிட்டுத் தோல்வியைத் தழுவினார். அப்பொழுது அங்கு தி.மு.க.வின் சார்பில் போட்டியிட்டவர் மு.கருணாநிதி

நூல்கள் 
நெல்லைக் கண்ணன் பின்வரும் நூல்களை எழுதியுள்ளார்:
 குறுக்குத்துறை ரகசியங்கள் - 1 (கட்டுரை)
 குறுக்குத்துறை ரகசியங்கள் - 2 (கட்டுரை)
 வடிவுடை காந்திமதியே (கவிதை)
 காதல்செய்யாதவர்கள் கல்லெறியுங்கள் (கவிதை)
 திக்கனைத்தும் சடைவீசி (கவிதை)
 பழம்பாடல் புதுப்பாட்டு (கவிதை)

வெளிநாட்டுப் பயணம்
இலங்கை, மலேசியா, சிங்கப்பூர், இங்கிலாந்து, அமெரிக்கா, குவைத், துபாய், அபுதாபி ஆகிய நாடுகளுக்குப் பயணம் செய்துள்ளார்.

கைது நடவடிக்கை 
2019 இந்தியக் குடியுரிமை சட்டத்தை எதிர்த்து, இந்திய சமூக ஜனநாயகக் கட்சி சார்பாக மேலப்பாளையத்தில், (திருநெல்வேலி) நடைபெற்ற மாநாட்டில் பேசிய நெல்லை கண்ணன், இந்தியப் பிரதமர் நரேந்திர மோடி மற்றும் உள்துறை அமைச்சர் அமித் ஷா ஆகியோரை இழிவாகப் பேசி, இசுலாமியர்களிடம் வன்மத்தை தூண்டியதாகப் பெறப்பட்ட புகார்களைத் தொடர்ந்து, திருநெல்வேலி காவல்துறையினர் 2020 சனவரி 1 அன்று இரவில் நெல்லை கண்ணனை பெரம்பலூரில் கைது செய்தனர். திருநெல்வேலி மாவட்ட குற்றவியல் நீதிமன்றம், நெல்லை கண்ணனை சனவரி 13 வரை நீதிமன்றக் காவலில் வைக்க உத்தரவிட்டது.

விருதுகள் 
தமிழக அரசின் இளங்கோவடிகள் விருது

மறைவு 
நெல்லை கண்ணன் 2022 ஆகஸ்ட் 18 அன்று உடல்நலக்குறைவால் தனது 77வது அகவையில் காலமானார்.

நாட்டுடமை 
நெல்லை கண்ணனின் நூல்களை நாட்டுடமை ஆக்குவதாக தமிழ்நாடு அரசு 2022 திசம்பரில் அறிவித்தது. அதற்காக தமிழ்நாடு அரசு ரூ 15 இலட்சம் இவரது வாரீசுகளுக்கு வழங்குவதாக தெரிவித்தது.

மேற்கோள்கள்

வெளி இணைப்புகள் 
நெல்லைக்கண்ணனின் வலைப்பதிவு

1945 பிறப்புகள்
2022 இறப்புகள்
தமிழ்ப் பேச்சாளர்கள்
திருநெல்வேலி மாவட்ட நபர்கள்
நாட்டுடைமை நூல்களின் ஆசிரியர்கள்
ஊர் பெயரால் அறியப்படும் மக்கள்
எல். விஜயலட்சுமி

எல். விஜயலட்சுமி தென்னிந்தியத் திரைப்பட நடிகையும், பரதநாட்டியக் கலைஞரும் ஆவார். 1960களில் தமிழ், தெலுங்கு, மலையாளம், இந்தி என நூற்றுக்கும் அதிகமான திரைப்படங்களில் நடித்தவர். தற்போது புலம் பெயர்ந்து அமெரிக்காவில் வாழ்ந்து வருகிறார்.

திரைப்படத் துறையில்
புனேயில் பிறந்த விஜயலட்சுமி பரத நாட்டியத்தில் இவரது ஆர்வம் காரணமாக சிறுவயதிலேயே குடும்பத்துடன் சென்னைக்கு குடிபெயர்ந்தார். பரத நாட்டியக் கலைஞர் குமாரி கமலாவிடம் முறையாக நாட்டியம் கற்று அரங்கேற்றமும் செய்தார். இவரது நாட்டியத் திறமை இவரை திரைப்பட உலகிற்கு இழுத்தது. முதன் முதலில் இவர் தெலுங்குத் திரைப்படம் ஒன்றில் நடித்தார். 'பவானி' இவர் நடித்த முதல் தமிழ்த் திரைப்படமாகும். ஆளுக்கொரு வீடு திரைப்படத்தில் முதன் முதலாகக் கதாநாயகியாக நடித்தார். தொடர்ந்து மாடர்ன் தியேட்டர்ஸ் நிறுவனத்தின் எதிரிகள் ஜாக்கிரதை, இரு வல்லவர்கள், ஸ்ரீதரின் சுமைதாங்கி போன்ற பல திரைப்படங்களில் நடித்தார். எம்.ஜி.ஆர், சிவாஜி கணேசன், ஜெய்சங்கர், முத்துராமன் போன்ற பல முன்னணி நடிகர்களுடன் நடித்திருக்கிறார்.

ஜெயகாந்தனின் பாதை தெரியுது பார் தமிழ்த் திரைப்படம் நிமாய் கோஷ் என்பவரால் இந்தியில் தயாரிக்கப்பட்ட போது அதில் மீனாகுமாரியுடன் இணைந்து நடித்தார். சப்னம் படத்தில் மெகுமூதுடன் இணைந்து நடித்தார். பிரேம் நசீருடன் இணைந்து லைலா மஜ்னு உட்பட மூன்று திரைப்படங்களில் நடித்தார். தெலுங்கில் ”சிப்பாய் கூத்தரு”, ”ராமுடு பீமுடு”, மலையாளத்தில் ஞானசுந்தரி, லைலா மஜ்னு போன்ற திரைப்படங்களில் நடித்தார். கடைசியாக இவர் ஊட்டி வரை உறவு திரைப்படத்தில் நடித்தார்.

திருமணம்
இதன் பின்னர் சுராஜ் குமார் டி தத்தா என்னும் வேளாண்மை அறிவியலாளரைத் திருமணம் புரிந்து திரையுலகை விட்டு விலகினார். 1969 ஆம் ஆண்டில் மணிலாவிற்கு புலம் பெயர்ந்தார். அங்கு உயர் கல்வியைத் தொடர்ந்தார். தற்போது கணவர், மகன் ஆகியோருடன் குடும்பத்துடன் ஐக்கிய அமெரிக்காவில் வசிக்கிறார். வர்ஜீனியா பலதொழில்நுட்பப் பல்கலைக்கழகத்தில் கணக்காளராகப் பணியாற்றுகிறார்.

நடித்த திரைப்படங்கள்
பவானி
களத்தூர் கண்ணம்மா
பெற்ற மனம்
பொம்மை (திரைப்படம்)
பொன்னித் திருநாள்
பாதை தெரியுது பார்
பக்த சபரி
கவலை இல்லாத மனிதன்
ஆளுக்கொரு வீடு
பாஞ்சாலி
எதிரிகள் ஜாக்கிரதை
இரு வல்லவர்கள்
சுமைதாங்கி
வல்லவன் ஒருவன்
காக்கும் கரங்கள்
ஆயிரத்தில் ஒருவன்
குடியிருந்த கோயில்
ஊட்டி வரை உறவு
எங்க வீட்டுப் பிள்ளை

மேற்கோள்கள்

வெளியிணைப்புகள்
 From Natya to numbers - விஜயலட்சுமி குறித்த ஒரு சிறப்புக் கட்டுரை, தி இந்து, பிப்ரவரி 5, 2015

தமிழ்த் திரைப்பட நடிகைகள்
பரதநாட்டியக் கலைஞர்கள்
1943 பிறப்புகள்
கன்னடத் திரைப்பட நடிகைகள்
மலையாளத் திரைப்பட நடிகைகள்
தெலுங்குத் திரைப்பட நடிகைகள்
20 ஆம் நூற்றாண்டின் இந்திய நடிகைகள்
வாழும் நபர்கள்
கையெழுத்துப்படி

கையெழுத்துப்படி அல்லது எழுத்துப்பிரதி எனப்படுவது கையால் எழுதப்பட்ட அல்லது செய்யப்பட்ட ஆக்கத்தின் படி ஆகும்.  இதனை அச்சுப்படி அல்லது எண்ணிமப்படியில் இருந்து வேறுபடுத்திப் பார்க்கலாம்.  தமிழ்ச் சூழலில் அச்சுக் காலத்துக்கு முன்பு அனைத்து ஆக்கங்களூம் கையெழுத்துப்படிகளாகவே அமைந்தன. சுவடிகளும் இவற்றுள் அடங்கும்.

அச்சுக்கலை
கையெழுத்துப்படிகள்

மேற்கோள்கள்
சாலைப் போக்குவரத்து மற்றும் நெடுஞ்சாலைத் துறை அமைச்சகம் (இந்தியா)

சாலைப் போக்குவரத்து மற்றும் நெடுஞ்சாலைத் துறை அமைச்சகம் (Ministry of Road Transport and Highways) இந்தியாவின் சாலைப் போக்குவரத்து, தேசிய நெடுஞ்சாலைகள் மற்றும் போக்குவரத்து ஆய்வுகள் ஆகியவற்றை நிர்வகிக்கும் இந்திய அமைச்சகங்களுள் ஒன்றாகும் www.morth.nic.in.  சாலைப் போக்குவரத்து, தேசிய நெடுஞ்சாலைகள் மற்றும் போக்குவரத்து ஆய்வுகளில் இதர மத்திய அமைச்சகங்கள், மாநில/ஒன்றியப் பகுதி அரசுகள், அமைப்புகள், சாலைத்திட்டங்கள் மற்றும் தனிநபர்களிடம் கலந்தாலோசித்து, நாட்டின் சாலை அமைப்பின் செயல்திறன் மற்றும் இடப்பெயர்ச்சியை அதிகரிக்கும் வண்ணம் திட்டங்கள் வகுக்கவும், நிர்வகிக்கவும் உச்ச அமைப்பாகும். இவ்வமைச்சகத்தில் சாலைப் பிரிவு மற்றும் போக்குவரத்துப் பிரிவு என்ற இருபிரிவுகள் உள்ளன.

சாலைப் பிரிவு
தேசிய நெடுஞ்சாலைகளை கவனிக்கும் இப்பிரிவின் முக்கியப் பணிகள்:
 தேசிய நெடுஞ்சாலைகளை திட்டமிட்டு, உருவாக்கி, பராமரித்தல்.
 மாநில சாலைகள் மற்றும் மாநிலங்களுக்கிடையேவான சாலைகள் விரிவாக்கத்திற்கு மாநிலங்களுக்கு நுட்பரீதியாகவும், நிதிரீதியாகவும் உதவுதல்
 நாட்டின் சாலைகள் மற்றும் பாலங்களின் தரநிர்ணயத்தை முடிவுசெய்தல்
 நாட்டின் சாலைகள் மற்றும் பாலங்களின் தொழினுட்பக் களஞ்சியமாகவும் திகழ்கிறது.

போக்குவரத்துப் பிரிவு
சாலைப் போக்குவரத்து விசயங்களைக் கவனிக்கும் இப்பிரிவின் முக்கியப் பணிகள்:
 மோட்டார் வாகனச் சட்டமியற்றல்
 மோட்டார் வாகனச் சட்டம், 1988யை நிர்வகித்தல்
 மோட்டார் வாகனங்களுக்கு வரிவிதித்தல்
 சாலைப் போக்குவரத்து நிறுவனங்கள் சட்டம், 1950 யை நிர்வகித்தல்
 மோட்டார் போக்குவரத்தில் போக்குவரத்து கூட்டுறவை வளர்த்தல்
 சாலைப் பாதுகாப்பு தரநிர்ணயங்களை தேசிய கொள்கைகளாகத் தயாரித்து, ஆண்டு சாலை பாதுகாப்புத் திட்டங்களை அமல்படுத்தல்
 சாலை விபத்துப் புள்ளிவிபரங்களைச் சேகரித்து, ஆய்ந்து தகுந்த பாதுகாப்பு நடவடிக்கைகளை இதர பொதுமக்களுடன் சேர்ந்து விழிப்புணர்வு ஏற்படுத்தல்
 விதிமுறைகளுக்கு ஏற்ப அரசுசாரா நிறுவனங்களுக்கு மானியங்கள் வழங்குதல்.

அமைச்சகத்தின் இதர அமைப்புகள்
 எல்லைப்புறச் சாலைகள் அமைப்பு
 இந்திய தேசிய நெடுஞ்சாலை ஆணையம்
 சர்வதேச பாலம் மற்றும் கட்டுமானப் பொறியியல் கூட்டமைப்பின் இந்திய தேசியக்குழு
 தேசிய நெடுஞ்சாலைப் பொறியாளர் பயிற்சிக் கழகம்
 இந்திய சாலைகள் காங்கிரஸ்
 இந்திய சாலை கட்டுமான நிறுவனம் 562.88 கோடி இழப்பால், தொழில் தகராறுகள் சட்டம் 1947ன் கீழ் இந்நிறுவனம் 2000ம் ஆண்டு கலைக்க்கப்பட்டது

இவற்றையும் பார்க்க 
 இந்திய அரசு அமைச்சகங்களின் பட்டியல்

மேற்கோள்கள்

இந்திய அமைச்சகம்
சத்யமேவ ஜெயதே (தொலைக்காட்சித் தொடர்)

சத்யமேவ ஜெயதே  (Satyamev Jayate, தமிழில்: வாய்மையே வெல்லும்) ஒவ்வொரு ஞாயிறு காலையும் அனைத்து ஸ்டார் தொலைக்காட்சி அலைவரிசைகளிலும் ஈ டிவி தொலைக்காட்சி  மற்றும் தூர்தர்ஷனின்   தேசிய மற்றும்  அனைத்து மாநில அலைவரிசைகளில் ஒளிபரப்பப்படும் ஓர் இந்திய அரட்டை நிகழ்ச்சி யாகும். 
நடிகர், தயாரிப்பாளர், இயக்குநர் ஆமிர் கான் இந்த தொலைக்காட்சித் தொடரை தயாரித்து வழங்குகிறார். இதுவே தொலைக்காட்சி நிகழ்ச்சி ஒன்றில் ஆமிர் கான் பங்கேற்கும் முதல் தொடராகும். இந்திய தொலைக்காட்சி வரலாற்றில் முதல் தடவையாக இந்தியில் தயாரிக்கப்பட்டு, ஒரே சமயத்தில்  தமிழ், தெலுங்கு, மலையாளம், வங்காளம், மராத்தி உள்ளிட்ட எட்டு மொழிகளில் மொழி பெயர்க்கப்பட்டு ஒளிபரப்பப்படுகிறது.

இந்திய சமூகத்தில் நிலவும் சில அவலங்களை அலசி ஆராய்ந்து அவற்றைப் பற்றி விவரமாக தொகுத்தளிக்கும் சமூக விழிப்புணர்வுத் தொடராக விளம்பரப் படுத்தப்பட்டுள்ளது. 
முதல் வாரம் எடுத்துக்கொள்ளப்பட்ட தலைப்பு – பெண் கருக் கொலை ; இரண்டாவது வாரம் – பாலியல் தொல்லைகளுக்கு உள்ளாக்கப்படும் சிறுவர் சிறுமியரின் நிலை ; மூன்றாவது வாரம் ( 20/05/2012 ) – வரதட்சிணை கொடுமை ; நான்காவது வாரத்தில் மருத்துவ முறைகேடுகள் ஆகும்.

இந்தத் தொடர் பொதுமக்களிடமிருந்தும் விமரிசகர்களிடமிருந்தும் பரவலான பாராட்டைப் பெற்றுள்ளது.

மேற்கோள்கள்

வெளி இணைப்புகள்
அலுவல்முறை வலைத்தளம்
அலுவல்முறை யூ டியூப்

Satyamev Jayate App
 சத்யமேவ ஜெயதே! மழைக்காகிதம்: வலைப்பதிவு

இந்தியத் தொலைக்காட்சித் தொடர்கள்
2010ஆம் ஆண்டுகளில் இந்தியத் தொலைக்காட்சி நிகழ்ச்சிகள்
2012 இல் தொடங்கிய இந்தியத் தொலைக்காட்சி நிகழ்ச்சிகள்
பெக்கான்

பெக்கான் (மலாய்; ஆங்கிலம்: Pekan) என்பது மலேசியா, பகாங் மாநிலத்தின் அரச நகரம் ஆகும். பகாங் மாநிலத்தின் தலைநகரமான குவாந்தான் நகரில் இருந்து தென்கிழக்காக 45 கி.மீ. தொலைவில் உள்ளது. 

பெக்கான் நகரத்தின் அசல் பெயர் பூங்கா பெக்கான் (Bunga Pekan). பூங்கா பெக்கான் எனும் மலரின் பெயரில் இருந்து வந்தது. இங்கு பகாங் சுல்தானின் அரண்மனையும், அரச பள்ளிவாசலும் உள்ளன.

பொது
இந்த நகரம் மலேசியாவின் இரு பிரதமர்களை உருவாக்கித் தந்த பெருமையைப் பெறுகிறது.

மலேசியாவின் இரண்டாவது பிரதமர் அப்துல் ரசாக் உசேன்; பிரதமர் நஜீப் துன் ரசாக் ஆகிய இருவரும் இந்த நகரில் பிறந்தவர்கள். பிரதமர் நஜீப்பின் தகப்பனார்தான் அப்துல் ரசாக் உசேன்.

வரலாறு 

பெக்கான் நகரின் பழைய பெயர் இந்திராபுரா. இந்தியாவில் இருந்து வந்த இந்திய வணிகர்கள் இந்திராபுரா என்று அழைத்தனர்.

முன்பு காலத்தில் பகாங் ஆற்றின் இரு மருங்கிலும் பெக்கான் மலர்கள் நிறைய பூத்துக் குலுங்கின. அந்த மலர்களின் பெயர் பெக்கான் நகருக்குச் சூட்டப்பட்டதாகச் சொல்லப்படுகிறது. இந்த நகரம் 17ஆம் நூற்றாண்டில் தோற்றுவிக்கப்பட்டதாகச் சொல்லப்பட்டாலும், இதுவரையில் சரியான சான்றுகள் கிடைக்கவில்லை.

ஆனால், 18ஆம் நூற்றாண்டில் இந்தோனேசியாவில் உள்ள சுலாவாசி தீவில் இருந்து மக்கள் பெக்கான் நகரில் குடியேறியதாக சான்றுகள் உள்ளன. அப்படி குடியேறிய குடும்பங்களில் ஒன்றுதான் முன்னாள் பிரதமர் துன் அப்துல் ரசாக்கின் குடும்பம் ஆகும்.

பெக்கான் நாடாளுமன்றத் தொகுதி

மலேசியப் பொதுத் தேர்தல், 2022

மலேசியப் பொதுத் தேர்தல், 2013

பெக்கான் சட்டமன்றத் தொகுதிகள் 
பெக்கான் நாடாளுமன்றத் தொகுதியில் நான்கு சட்டமன்றத் தொகுதிகள் உள்ளன.

துணை மாவட்டங்கள் 

பெக்கான் மாவட்டத்தில் 11 துணை மாவட்டங்கள் அல்லது முக்கிம்கள் உள்ளன.

பேபார் (176,400 எக்டர்)
பென்யோர் (73,600 எக்டர்)
லேபார் (47,100 எக்டர்)
புலாவ் மானிஸ் (22,000 எக்டர்)
பெக்கான் (17,300 எக்டர்) (தலைநகர்)
தெமாய் (12,700 எக்டர்)
காஞ்சோங் (11,4000 எக்டர்)
லாங்கார் (9,600 எக்டர்)
கோலா பகாங் (3,900 எக்டர்)
பகாங் துவா (3,900 எக்டர்)
புலாவ் ரூசா (2,600 எக்டர்)

மேற்கோள்கள் 

மலேசிய நகரங்கள்
மலேசிய அரச நகரங்கள்‎
பகாங் நகரங்கள்
பகாங்
சார்புகளின் தொகுப்பு

கணிதத்தில் சார்புகளின் தொகுப்பு அல்லது சார்புகளின் இணைப்பு (composition of functions) என்பது ஒரு சார்பின் விளைவின் மீது மற்றொரு சார்பைப் பயன்படுத்துவதாகும்.  மற்றும்  என்ற இரு சார்புகளை எடுத்துக்கொண்டால், f சார்பின்படி உள்ளீடு x -ன் வெளியீடு f(x) -ஐ g சார்பின் உள்ளீடாக எடுத்துக்கொண்டு அதற்குரிய வெளியீட்டைக் கணக்கிடுவது  இவ்விரு சார்புகளின் தொகுப்பாகும்.

தொகுப்புச் சார்பு :  பின்வருமாறு வரையறுக்கப்படுகிறது:

   

சேர்ப்புப் பண்பு:

சார்புகளின் தொகுப்பு சேர்ப்புப் பண்புடையது.

f, g, மற்றும் h மூன்றும் தகுந்த ஆட்களம், இணையாட்களம் கொண்ட மூன்று சார்புகள் எனில்:

அடைப்புக்குறிகளை இடம் மாற்றுவதால் எந்தவொரு பாதிப்பும் இராது என்பதால் இக்கூற்றை அடைப்புக்குறிகள் இல்லாமலும் எழுதலாம்.

பரிமாற்றுப் பண்பு:

 எனில்  g மற்றும் f ஆகிய இரு சார்புகளும் பரிமாற்றத்தக்க சார்புகள்.

பொதுவாக, சார்புகளின் தொகுப்புக்குப் பரிமாற்றுப் பண்பு கிடையாது. சில குறிப்பிட்ட சார்புகள் மட்டுமே அதுவும் சில சிறப்புச் சூழ்நிலைகளில் மட்டுமே பரிமாற்றுப் பண்பு கொண்டிருக்கும்.

 என்னும்போது மட்டுமே
 என்பது உண்மை.

எடுத்துக்காட்டு

t நேரத்தில் ஒரு வானூர்தி பறக்கும் உயரத்தைக் குறிக்கும் சார்பு h(t) மற்றும் x உயரத்தில் இருக்கக்கூடிய ஆக்ஸிஜனின் அளவைக் குறிக்கும் சார்பு c(x) எனில், இவ்விரண்டு சார்புகளின் தொகுப்புச் சார்பு  , t நேரத்தில் அந்த வானூர்தியைச் சுற்றியுள்ள பகுதியின் ஆக்ஸிஜன் அளவைக் குறிக்கும்.

சார்பின் அடுக்குகள்
 எனில்  சார்பை அதனுடனேயே தொகுக்கலாம்.

அவ்வாறு செய்யப்படும் தொகுப்புச் சார்பின் குறியீடு: .

ஒரு சார்பை அச்சார்புடனேயே மீண்டும் மீண்டும் தொகுப்பு காண்பது  சார்புத் தொடர்தல் எனப்படும்.

  இயல் எண்

  ( -ன் ஆட்களத்தின் மீதான முற்றொருமைச் சார்பு).
  நேர்மாற்றத்தக்கது மற்றும் அதன் நேர்மாறுச் சார்பு  எனில்:

 

குறிப்பு:  f -ன் மதிப்புகள் ஒரு வளையத்தில் அமையுமானால் f n என்பது சார்புத் தொடர்தலை மட்டுமில்லாது f, -ன் n மடங்கினையும் குறிக்கலாம்:

.

எடுத்துக்காட்டு:
.

இங்கும் எதிரெண் அடுக்குகள், குறிப்பாக  −1, மடங்கைக் குறிக்காமல் நேர்மாறுச் சார்பைக் குறிக்கும்:

tan−1 = arctan (≠ 1/tan).

மாற்றுக் குறியீடுகள்

 பெரும்பாலான கணிதவியலாளர்கள்  என்பதற்குப் பதில் தொகுப்புக் குறி சிறுவட்டத்தை விட்டுவிட்டு gf எனக் குறிக்கின்றனர்.
இருபதாம் நூற்றாண்டின் இடைக்காலத்தில் சில கணிதவியலாளர்கள், முதலில் சார்பு f ஐயும் அடுத்து சார்பு g -ஐயும் பயன்படுத்த வேண்டும் என்பதைச் சொல்வதற்கு  எனக் குறித்தல் குழப்பத்தை ஏற்படுத்துகிறது என எண்ணி குறியீட்டை மாற்றுவதற்கு முற்பட்டனர். அவர்கள் "f(x)" என்பதற்குப் பதிலாக "xf"எனவும் மற்றும் "g(f(x))" என்பதற்குப் பதிலாக "(xf)g" எனவும் பயன்படுத்தினர்.

வெளி இணைப்புகள்
"Composition of Functions" by Bruce Atwood, the Wolfram Demonstrations Project, 2007.

சார்புகளும் கோப்புகளும்
கணக் கோட்பாட்டு அடிப்படை கருத்துருக்கள்
ஈருறுப்புச் செயல்கள்
ஐரோப்பிய கால்பந்தாட்டப் போட்டி

யூஈஎஃப்ஏ ஐரோப்பிய கால்பந்தாட்டப் போட்டி (UEFA European Football Championship)  ஐரோப்பிய கால்பந்து சங்கங்களின் ஒன்றியம் கட்டுப்பாட்டில்  ஐரோப்பிய தேசிய ஆண்கள் அணிகளுக்கிடையே  நடத்தப்படும் சங்க கால்பந்தாட்ட போட்டி ஆகும்.  1960ஆம் ஆண்டு முதல் நான்கு ஆண்டுகளுக்கு ஒருமுறை நடைபெறுகிறது. காற்பந்து உலகக்கோப்பையின் நான்காண்டு இடைவெளியின் நடுவில் அமையுமாறு ஒருங்கிணைக்கப்படுகிறது.  துவக்கத்தில் இந்தப் போட்டி யூஈஎஃப்ஏ ஐரோப்பிய நாடுகள் கோப்பை என அழைக்கப்பட்டு வந்தது. 1968ஆம் ஆண்டு முதல் தற்போதைய பெயருக்கு மாற்றப்பட்டது. 1996ஆம் ஆண்டு போட்டிகளிலிருந்து குறிப்பிட்ட ஆண்டுப் போட்டிகள் "யூரோ 2012" என்ற வடிவில் பொருத்தமான ஆண்டுடன் அழைக்கப்படலாயின.

போட்டிகளுக்கு முன்னதாக அனைத்து அணிகளும் (ஏற்று நடத்தும் நாட்டின் அணி நீங்கலாக) தகுதிச் சுற்றில் பங்கேற்கின்றன. இந்தப் போட்டியில் வென்றவர்கள் பிபா நடத்தும் அடுத்த பிபா கூட்டமைப்பு கோப்பைப் போட்டியில் பங்கேற்க தகுதி பெறுகிறது;   இருப்பினும் பங்கேற்பது கட்டாயமல்ல.

இதுவரை நடந்துள்ள 13 ஐரோப்பிய கால்பதாட்டப் போட்டிகளில் ஒன்பது வெவ்வேறான நாடுகள் வென்றுள்ளன. செருமனி நாட்டின் தேசிய அணி ஆறு இறுதியாட்டங்களில் பங்கேற்று மூன்று முறை வென்றுள்ளது.  பிரான்சு மற்றும் இசுப்பானிய நாட்டு அணிகள் தலா இரண்டு முறை வென்றுள்ளன. ஒரு முறை மட்டுமே வென்ற மற்ற நாடுகள்:  இத்தாலி, செக்கோசுலோவேக்கியா, நெதர்லாந்து, டென்மார்க், கிரீசு மற்றும்   சோவியத் ஒன்றியம்

கடைசியாக நடந்த யூரோ 2008ஐ சுவிட்சர்லாந்தும்  ஆத்திரியாவும் இணைந்து 2008இல் நடத்தின. இதில் இசுப்பானிய அணி செருமானிய அணியை 1-0 என்ற கணக்கில் வென்றது. அடுத்த ஐரோப்பிய கால்பந்தாட்டப் போட்டியை போலந்தும்  உக்ரைனும் இணைந்து 2012ஆம் ஆண்டு சூன் 8, முதல் சூலை 1 வரை நடத்த உள்ளன.

மேற்கோள்கள்

வெளி இணைப்புகள் 
 UEFA EURO official site at uefa.com.
 UEFA EURO – History at uefa.com.
எரவள்ளர்

எரவள்ளர் (Eravallan) எனப்படுவோர் கேரளா மற்றும் தமிழகத்தில் வாழுகின்ற ஒரு பழங்குடியினர் ஆவர். இவர்கள்  தமிழ்நாடு மாநிலத்தில், கோவை  மாவட்டத்தைச் சேர்ந்த மலைப் பகுதியில் வாழ்கின்றனர். இவர்களை வில்லுவேடன் என்றும் அழைப்பர். இவர்களுடைய மொழி தமிழாக இருந்தாலும், மலையாளம் கலந்த கலப்பு மொழியையே பேசி வருகின்றனர். இவர்களுடைய தொழில் காட்டில் விலங்குகளை வேட்டையாடுதல், காட்டுத் தோட்டங்களில் பணிபுரிதல் மற்றும் காட்டில் உள்ள பொருட்களைச் சேகரித்தல் போன்றவையாகும். இவர்கள் இந்து மதத்தை பின்பற்றுகின்றனர் மற்றும் பொதுவாக எரவல்லன் மொழியையும் பேசுகிறார்கள்.

எரவள்ளர் மக்கள் தமிழ்நாடு அரசு இடவொதுக்கீட்டு பட்டியலில், பட்டியலிடப்பட்ட பழங்குடியினர், வகுப்பில் உள்ளனர்.

மேற்கோள்கள் 

கேரளச் சமூகம்
தமிழகப் பழங்குடிகள்
திராவிடர்